Ondertekeningsformulier vir Professore

###### (Acta 1988:409; 1991:731-733)

Ek, die ondergetekende, beroep vir die opleiding van predikante, verklaar met hierdie ondertekening van my opreg en met 'n goeie gewete voor die Here dat ek van harte glo en oortuig is dat al die artikels en leerstukke wat vervat is in die drie Formuliere van Eenheid, te wete die Nederlandse Geloofsbelydenis, Heidelbergse Kategismus en Dordtse Leerreëls, soos aanvaar in die Gereformeerde Kerke in Suid-Afrika, in alles met die Woord van God ooreenstem.

Ek sal hierdie leer ywerig verkondig en getrou verdedig sonder om openlik of heimlik, regstreeks of onregstreeks iets daarteen te leer of te skrywe en ek sal alles wat daarmee in stryd is, teëstaan en help om dit te weer.

As ek ooit enige beswaar teen hierdie leer of enige onderdeel daarvan mag hê, sal ek die beswaar aan die Kuratorium onder wie se toesig ek dien, voorlê. As 'n Kuratorium of enige sinode weens gewigtige redes dit nodig ag om vir die behoud van die eenheid en suiwerheid van die leer van my 'n nadere verklaring van my opvatting oor enige punt van die Gereformeerde belydenis te vra, sal ek te alle tye bereid wees om dit te gee, sodat die kerke daaroor kan oordeel. Ek sal my aan die oordeel van die betrokke kerklike vergadering onderwerp, behoudens die reg in K.O, art. 31 vervat. Gedurende die tyd van appèl sal ek my onderwerp aan die uitspraak en oordeel van die betrokke vergadering.

Ek verklaar dat ek begryp dat indien ek ooit in stryd met bostaande sou handel, ek onmiddellik in my diens geskors en moontlik uit my diens afgesit mag word.